**ELŐTERJESZTÉS**

**Körmend Város Önkormányzata Képviselő-testülete 2017. december 19-i ülésére**

**Tárgy:** új temetőrendelet megalkotása

Tisztelt Képviselő-testület!

Körmenden a temetőkről és a temetkezések rendjéről szóló rendeletet 17 éve fogadta el az Önkormányzat. A rendelet már nem felel meg az új jogszabályszerkesztési feltételeknek, ezért azt láttuk megfelelőnek, ha új rendelet-tervezetet tárunk a Testület elé.

A rendelet-tervezet csak azon kérdéseket szabályozza, amely szabályozására az Önkormányzat törvényben felhatalmazást kapott. Ezért a rendelet-tervezet a törvénnyel és annak végrehajtási rendeletével együtt alkot egy egységet.

Lényegesen új szabályokat a rendelet-tervezet nem tartalmaz, viszont bevezetésre kerülnének azon díjtételek, amik kiszabását a módosított temetőtörvény lehetővé teszi. Ezek:

* Temető fenntartási hozzájárulás, amit az fizet meg, aki vállalkozásszerűen végez munkát (sírbolt építés, kriptaépítés, sírkő rendbetétele stb.) a temetőben
* Létesítmények igénybevételi díja, amit a temetkezési szolgáltató fizet a temetések lebonyolításához igénybe veendő eszközökért (ravatalozó, hűtő Körmenden.)

A sírhely megváltási díjak évek óta változatlanok. 2000-ben az akkori Testület úgy döntött, hogy mások a megváltási árak a különböző körmendi temetőkben. Mi javasoljuk, hogy pár éven belül egységesítésre kerüljenek e megváltási díjak, azonban jelenleg ez nem elvégezhető, mert nagy a különbség a díjakban a központi és további temetők között. Ezért a sírhely megváltási díjakat is e célnak megfelelően javasoljuk módosítani.

A temetőrendeletet az üzemeltetővel előzetesen leegyeztettük, hogy megismerhessük a véleményét.

Kérem a tisztelt Képviselő-testületet, hogy a rendeletet megalkotni szíveskedjék.

Körmend, 2017. 12. 08.

**Bebes István**

**polgármester**